text: El MNAT finalitza l'any 2013 amb un augment de visites | Bonart
  El MNAT finalitza l'any 2013 amb un augment de visites
  El Museu Nacional Arqueològic de Tarragona ha acollit durant l'any 2013, 111.044 visitants en les seves diferents seus. Un augment global del 12% en relació als visitants del 2012. Aquest augment s'ha reflectit en totes les seves seus: gairebé un 5% al Museu Arqueològic, un 10% a la Vil·la romana dels Munts (Altafulla), un 34,3% a la Vil·la romana de Centcelles (Constantí) i un 53,5 % al Museu i Necròpolis Paleocristians, equipament que va reobrir la part de la necròpolis conservada in situ el 18 de maig passat, coincidint amb el Dia Internacional dels Museus.
  Aquest augment del públic ha estat produït, entre altres condicionants, per la diversificació de les propostes i activitats programades, amb 238 activitats realitzades –entre exposicions temporals, tallers, visites guiades, itineraris, Clubs de lectura, cicles de cinema, concerts, actuacions teatrals, conferències, seminaris i d'altres–, que han tingut un seguiment molt important per part de la ciutadania; la consolidació de nous públics turístics –en especial el de procedència russa, que ha significat un 7,4% del total dels visitants, públic que el MNAT ha tingut molt present en les seves actuacions– i la consolidació del MNAT com a equipament de referència per a la formació i el coneixement de la cultura clàssica, tant per als grups més propers, com per als procedents d'altres zones de l'Estat Espanyol i, cada vegada més, per a grups en viatges d'estudi procedents d'altres països europeus, en especial França.